พอดีใช้ทิชชูเช็ดอะค่ะ แล้วเห็นว่าที่ติดทิชชูเป็นเมือกสีเหลืองอ่อนๆใส ไม่มีอาการคันใดๆ กลิ่นไม่เหม็น แบบนี้ผิดปกติหรือเปล่าคะ
สวัสดีค่ะ ตกขาวคือการที่มีของเหลวไหลจากช่องคลอดโดยไม่ใช่เลือดประจำเดือน ของเหลวนี้ถูกขับออกมาจากต่อมผลิตเมือกที่อยู่บริเวณปากมดลูกเพื่อสร้างความชุ่มชื้นในช่องคลอดและช่วยป้องกันการติดเชื้อในช่องคลอด ตกขาวที่ปกติจะออกใสๆ หรือมีสีขาวขุ่นหรือขาวออกเหลืองเล็กน้อยก็ได้ แต่จะไม่มีกลิ่นเหม็น ไม่ทำให้ช่องคลอดคันหรือแสบ ปริมาณและความเหนียวจะขึ้นอยู่กับช่วงของรอบการตกไข่ โดยหากเป็นช่วงวันที่มีการตกไข่ ตกขาวมักจะใสและมีปริมาณมาก ช่วงหลังไข่ตก มักไม่มีตกขาว แต่บางคนอาจมีตกขาวออกเหลืองเล็กน้อยได้ ส่วนในช่วงก่อนมีประจำเดือน ตกขาวมักจะเป็นสีขาวขุ่นและเหนียวข้นดังนั้นหากตกขาวที่เป็นอยู่ ออกสีเหลืองอ่อนๆ ใส ไม่คัน ไม่มีกลิ่นเหม็น ก็ถือว่าเป็นตกขาวที่ปกติดีค่ะ